SK Úradný vestník Európskej únie C 76/28

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2008/C 76/06)

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie v zmysle článku 9

„SCOTTISH FARMED SALMON“

ES č. UK/PGI/105/0141/25.05.2006

CHOP ( ) CHZO ( X )

Požadovaná(-é) zmena(-y) a doplnenie(-a)

Nadpis(-y) špecifikácie:

Názov výrobku Opis výrobku Zemepisná oblasť Dôkaz o pôvode Spôsob výroby Spojenie Označenie Vnútroštátne požiadavky

Zmena(-y) a doplnenie(-a):

Opis: Umožniť začlenenie organicky chovaného lososa „Scottish Farmed Salmon“ do zaregistrovanej špecifikácie CHZO. Súčasné znenie opisu výrobku sa zmenilo a doplnilo s cieľom zahrnúť organicky chovaného lososa.

Spôsob výroby: Oddiel špecifikácie týkajúci sa spôsobu výroby bol rozšírený s cieľom zahrnúť podrobnosti o produkcii lososa „Scottish Farmed Salmon“, ktorý bol chovaný organicky.

Spôsob výroby lososa „Scottish Farmed Salmon“ podlieha pravidlám obsiahnutým v nariadení Rady (ES) č. 834/2007 (2) o organickej výrobe, a najmä v článku 15, ktorý sa týka pravidiel výroby pre vodné živočíchy.

JEDNOTNÝ DOKUMENT

NARIADENIE RADY (ES) č. 510/2006

„SCOTTISH FARMED SALMON“

ES č. UK/PGI/105/0141/25.05.2006

CHOP ( ) CHZO ( X )

Tento jednotný dokument obsahuje hlavné body špecifikácie výrobku na informačné účely.

1. Názov

„Scottish Farmed Salmon“

2. Členský štát alebo tretia krajina

Spojené kráľovstvo

3. Opis poľnohospodárskeho výrobku alebo potraviny

3.1. Druh výrobku

Trieda 1.7 – Čerstvé ryby, mäkkýše a kôrovce a výrobky z nich

3.2. Opis výrobku, na ktorý sa vzťahuje názov uvedený v bode 1

Tradičný losos „Scottish Farmed Salmon“ musí byť druhu Salmo Salar (atlantický losos). „Scottish Farmed Salmon“ má stály tvar. Ryba musí mať pri pohľade z boku zaguľatený povrch brušnej časti tela a bočné svalstvo tela by nemalo preukazovať výrazné poklesnutie, keď sa zabité zviera vypitve. „Scottish Farmed Salmon“ má dúhovitý vzhľad a je striebornej farby. Farba tela musí mať minimálnu intenzitu 26 podľa Rocheho stupnice.

Lososy „Scottish Farmed Salmon“ sú pevné s vláknitou až jemnou, rovnomernou textúrou. „Scottish Farmed Salmon“ má vyváženú chuť v dôsledku rýchleho zmrazenia po ulovení.

Opis organicky chovaného „Scottish Farmed Salmon“ zodpovedá uvedenému opisu až na výnimku, že sa neuvádza minimálna intenzita farby tela s odkazom na Rocheho stupnicu.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

Lososy sa kŕmia kombinovanými dávkami zloženými z rybej múčky a rybieho oleja, aby sa dodržali všetky ich požiadavky výživy.

Organicky chované lososy „Scottish Farmed Salmon“ sú kŕmené kombinovanými dávkami zloženými zo spracovaných vedľajších produktov z rýb, rybej múčky a rybieho oleja, ktoré za udržateľné osvedčili také orgány, ako je „Rada pre námorný dozor“ (MSC), spolu s výrobkami poľnohospodárskeho pôvodu osvedčenými ako organické.

3.5. Konkrétne kroky pri produkcii, ktoré je potrebné uskutočniť v označenej zemepisnej oblasti

Výrobný postup (v prípade tradičného i organického lososa) možno rozdeliť do troch fáz, z ktorých každá sa musí vykonať vo vymedzenej zemepisnej oblasti. Prvá fáza zahŕňa chov rýb z ikier cez štádium plôdika až po štádium, keď ryby nadobudnú striebornú farbu, to všetko sa vykonáva v sladkovodnom prostredí. V štádiu, keď ryby nadobudnú striebornú farbu, sa prenesú do morských ohrád alebo nádrží v zálivoch a zátokách v okolí škótskeho pobrežia na obdobie 1 – 2 rokov alebo v prípade organicky chovaného „Scottish Farmed Salmon“ na obdobie 1 – 2,5 roka. Tradične chované lososy sa kŕmia kombinovanými dávkami zloženými z rybej múčky a rybieho oleja, aby sa im zabezpečili ich všetky výživové požiadavky. Organicky chované lososy sú kŕmené kombinovanými dávkami zloženými zo spracovaných vedľajších produktov z rýb, rybej múčky a rybieho oleja osvedčenými ako udržateľné, spolu s výrobkami poľnohospodárskeho pôvodu osvedčenými ako organické.

Konečná fáza zahŕňa lov lososov ľudmi, pri ktorom sa použijú metódy, ktoré zaručujú, že sa lososy rýchlo omráčia a vykrvácajú. To zabezpečuje vysokú kvalitu mäsa a hygienu. Potom sa čo najrýchlejšie vypitvú, schladia na teplotu balenia 0 – 2 °C a zabalia do škatúľ/prepraviek určených na potraviny tak, aby bol výrobok chránený počas manipulácie, skladovania a prepravy. Výrobok sa skladuje a distribuuje spotrebiteľom v súlade s prísnymi hygienickými normami vrátane kontroly teploty v rozsahu 0 – 2 °C.

Nezávislí inšpektori starostlivo dbajú na dodržiavanie kvality tradične i organicky chovaného škótskeho lososa. Poľnohospodárske podniky a baliarne sa podrobujú častým, náhodným, podrobným kontrolám a auditom.

3.6. Osobitné pravidlá krájania, strúhania, balenia atď.

—

3.7. Osobitné pravidlá označovania

Označením „Scottish Farmed Salmon“ s povinným uvedením miesta výroby na etikete (spolu s odkazom na výrobný postup) sa môže označiť celý rad výrobkov, upravených produktov a pokrmov vrátane hotových jedál, peny z lososa a losovej paštéty.

S cieľom zabrániť diskriminácii voči záujmom týkajúcim sa škótskeho divého lososa žiadatelia prehlasujú, že stále používanie výrazov „Scottish Smoked Wild Salmon“ a/alebo akéhokoľvek iného spojenia výrazov „Scottish“ a „Salmon“ v súvislosti s divým lososom nie je žiadnym spôsobom dotknuté za predpokladu, že sú tieto divé lososy ulovené v Škótsku a že používanie týchto výrazov pri označovaní sa vykoná takým spôsobom, aby sa zabránilo zavádzaniu spotrebiteľov v súvislosti s chráneným zemepisným označením.

4. Stručné vymedzenie zemepisnej oblasti

Západné pobrežie škótskej pevniny, Západné ostrovy (Western Isles), Orkney a Shetlandské ostrovy.

5. Spojitosť so zemepisnou oblasťou

Vymedzená oblasť poskytuje pre tradične i organicky chované ryby jedinečné prostredie, ktoré vytvára charakteristické vlastnosti lososa „Scottish Farmed Salmon“.

5.1. Špecifickosť zemepisnej oblasti

Čisté pobrežné vody a chránené zálivy poskytujú ideálne prostredie na chov lososov. Toto prostredie je charakteristické vysokými mierami preplachovania morských zálivov a zátok, čo na druhej strane vedie k silným prúdom a vysokej obmene vody. Minimálne výkyvy teploty vody počas daného roka zabezpečujú stabilné prostredie pre ryby.

Škótski biológovia sa snažili o zlepšenie tiahnutia divých lososov viac ako 150 rokov. Prvý pokus o inkubáciu a kladenie ikier lososa sa uskutočnil v roku 1838. V roku 1890 pôsobilo v Škótsku 18 odchovní. Od tohto obdobia do 60. rokov 20. storočia sa tieto poznatky a zručnosti spojené s chovom prostredníctvom skúseností ďalej rozvíjali tak, že sa mohlo začať s produkciou škótskeho lososa, pričom prvá farma bola založená v Loch Ailort v grófstve Inverness v roku 1969.

Koncom 70. a začiatkom 80. rokov sa vzhľadom na väčšie skúsenosti a väčšiu dostupnosť financií zvýšila miera rozšírenia spolu s množstvom podnikov, ktoré sa zapájali. V súvislosti s tým tonáž rýchlo rástla. Kým v roku 1980 sa vyprodukovalo iba 600 ton, v roku 1990 sa množstvo zvýšilo na 32 500 ton a v roku 1998 sa celkove vyprodukovalo 115 000 ton. V súvislosti s týmto rýchlym rozšírením produkcie vzrástol aj počet zamestnancov na Škótskej vysočine a ostrovoch. V skutočnosti je v súčasnosti do produkcie škótskeho chovaného lososa priamo zapojených 4 000 osôb.

V čistých pobrežných vodách a chránených zálivoch sa zachovali a našli obživu všetky škótske chované lososy, pričom odborné chovateľské zručnosti zabezpečili, aby každý losos dosiahol a udržal si najlepšiu kvalitu.

5.2. Špecifickosť výrobku

„Scottish Farmed Salmon“ má stály tvar s charakteristickou pevnou textúrou mäsa. Ryba má vyváženú chuť bez nadmerného ukladania tuku.

Úspech odvetvia vo veľkej miere vyplýva z úspešnosti predaja pri splnení meniacich sa obchodných a spotrebiteľských požiadaviek. Podstatným prvkom bol pritom dôraz na vysokú kvalitu. V skutočnosti, kvalita sa stala heslom pre všetkých producentov škótskeho chovaného lososa a nikdy sa nezhoršuje, o čom svedčí aj označenie „Label Rouge“, ktoré je „Scottish Farmed Salmon“ oprávnený používať.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP), alebo určitou kvalitou, povesťou alebo inou vlastnosťou výrobku (pre CHZO)

Vymedzená oblasť poskytuje jedinečné prostredie, ktoré vytvára charakteristické vlastnosti „Scottish Farmed Salmon“. Patria medzi ne najmä:

— Vysoká miera preplachovania morských zálivov a zátok vďaka silným prúdom, ktoré zaručujú, že ryby stále plávajú. To na druhej strane vytvára charakteristickú pevnú textúru mäsa a zabraňuje nadmernému ukladaniu tuku.

— Vysoká obmena vody zabezpečuje dobré zásobovanie kyslíkom, ktoré zvyšuje mieru metabolizmu lososov a má prospešný vplyv na veľkosť a hmotnosť rýb.

— Vysoká kvalita vody severného Atlantického oceánu umožňuje, aby lososy rástli rovnomerne a dosiali stály tvar.

— Malé výkyvy teploty vody počas celého roka znamenajú, že sa ryby môžu chovať v stálom prostredí, čo na druhej strane spôsobuje rovnomernú a vyváženú chuť a textúru bez stuchnutosti.

Vedúci šéfkuchári, tvorcovia receptov a nároční spotrebitelia na celom svete naďalej vysoko hodnotia škótskeho chovaného lososa. Vysoká reputácia, ktorú má „Scottish Farmed Salmon“ vďaka kvalite, konzistencii a chuti, je podložená výsledkami z prieskumu trhu.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006]

http://www.defra.gov.uk/foodrin/foodname/pfn/products/documents/scottish-salmon-pgi.pdf

(1) Ú. v. EÚ L 93, 31.3.2006, s. 12.

(2) Ú. v. EÚ L 189, 20.7.2007, s. 1.